Midweek 28 Februarie 2018 | NG Nelspruit Suid
Teks: Johannes 15:1-8
Tema: Ek is die ware wingerdstok
Boodskap: In Jes. 5 en Jer. 2 praat die Here oor Israel wat soos ‘n wingerdstok is. Hy het die grond mooi voorberei en die wingerdstok geplant, maar die druiwe wat dit voort gebring het was suur. Jeremia 2 beskryf dat die wingerdstok in onkruid verander het. Die volk het dus nie die vrug getoon soos die Here verwag het nie. Hulle het ontaard is iets anders.
In Johannes 15 kom Jesus en sê vir die mense dat Hy die ware wingerdstok is. Die mense is nou die lote en nie meer die wingerdstok nie. Elke loot wat aan Hom verbind is sal nie suur druiwe voorbring nie, maar eerder kwaliteit vrugte dra.
Jesus praat verder met ons as lote. Hy noem vyf keer dat ons aan Hom vas/verbind moet wees (lees ook Kol. 2:6-15). Hierin lê ‘n diep geheimenis. Ons kan nie vrugdra as ons nie aan Hom vas is nie. Die nodige voeding/lewensappe word dan aan ons gegee. Tog noem Hy dat die Vader ons ook gaan snoei sodat ons nog meer vrugte kan dra. Dis nie altyd lekker nie, maar baie nodig.
Die doel van snoei en in Hom bly, is dat ons vrugdra. In die konteks van 8 verse word vrugdra agt keer genoem. Vrugdra tot eer van die Vader wat die boer is. Hoe lyk die vrugte wat jy dra? Vertel dit iets van jou verhouding/verbintenis met die wingerdstok (Jesus)? Word jy tans gesnoei? Onthou dat die Vader vrugdra in gedagte het. Leef opnuut vanuit jou verbintenis met Jesus!
Gebed: Vader dankie dat U my belange op die hart dra. Snoei my wanneer U dink dis nodig sodat ek nog meer vrug kan dra. Amen.
Erediens Sondag 4 Maart
Leraar: Ds Louis Pienaar
Teks: Johannes 10:1-12
Bybelstudie: Rubicon Aftree-oord
Almal in Rubicon Aftree-oord word hartlik uitgenooi na ‘n nuwe Bybelstudiegroep wat begin word in Rubicon.
Die Bybelstudie sal Donderdae om 10:00 plaasvind.
Meer Inligting: Ds. Louis Pienaar – 082 878 1743
Ons het by die volgende seniors ingeloer met albei wat 84 jaar jonk geword het:
Tannie Lizzie van Staden het op 17 Februarie en oom Gideon du Plessis op 23 Februarie verjaar.
Verlede Dinsdag het ons handewerk gedoen.
Hierdie week het ons blikkies geverf, versier en pietersielie en kappertjies geplant.
Daar is reeds 4 kombersies wat aanmekaar gehekel is van die blokkies wat die seniors die afgelope tyd gebrei het. Hierdie kombersies sal later na Huis Betlehem geneem word.